Da Bundeskanzla hot innahoib vo da Bundesregierung de Richtlinienkompetenz (Kanzlaprinzip): Ea bestimmt de Grundzüg vo da Politik und is dofia vaantwoatle. De Bundesminista leitn eahnane jeweilign Aafgabnbereiche im Rahma vo de (fia se vabindlichn) Richtlinien vom Kanzla eignstände (Ressortprinzip), wobeis eahm reglmäße berichtn miassn. Da Umfang vo eahnane Aafgabnbreich bstimmt ebmfois da Bundeskanzla. San zwoa Bundesminista se in am Punkt uneine, so entscheidet entweda da Bundeskanzla oda de Bundesregierung. Im politischn Oidog macht da Bundeskanzla aba iblichaweis ned offiziell vo seina Richtlinienkompetenz Gebrauch, sondan stimmt sei Politik mit de Bundesminista ob. Do de in da Regl aa aus vaschiedane Partein bstehna (Koalition), is des aa politisch erfoadalich, do sonst a Koalitionsbruch droht. Heitzdog wern de meistn Grundzüg vo da Regierungspolitik breits zu Beginn vo da Legislatuaperiode in am Koalitionsvatrog festghoitn und bei Bedarf im Koalitionsausschuss aeatat, wobeis se nua um infoamelle Ibaeinkünft handlt.